થોડી વારે અમને જાણવા મળ્યું કે એના સ્કૂલના ગ્રુપમાં કંઈક આવું જ થયું હતું. કોઈ બહેનપણીના દાદીમા ગુજરી ગયા ત્યારે આ બધા બાળમિત્રો નાનકડા મુખે એમની બુદ્ધિ મુજબ ચર્ચા કરતા હતાં કે દરેક ટી.વી. સિરિયલમાં કોઈને કોઈનું ડેથ થાય એ પછી તે નવા અવતાર સાથે પાછા આવે છે એટલે દરેક ઘટનામાં આમ જ બનતું હશે. એમની આવી વાતો સાંભળીને અમારા તો હોશ ઊડી ગયા ! તમે માનશો ? એ રાત્રથી અમારા ઘરમાં ટી.વી. ચેનલો બંધ થઈ તે થઈ. આજની ઘડી અને કાલનો’દી. ધીમહિના શબ્દોએ અમને હલાવી મૂક્યા. મનમાં થયું કે આ આપણી નવી પેઢી શું શીખી રહી છે ? જીવનની એક નક્કર કડવી વાસ્તવિક્તામાં અવાસ્તવિકતાના રંગ પૂરવા તે યોગ્ય ન કહેવાય. એમને વાસ્તવિક્તાનું જ્ઞાન મળવું જોઈએ.